Johanna van Eeden: Só raak ons aan verval gewoond | Netwerk24
Johanna van Eeden: Só raak ons aan verval gewoond
'n Paar weke gelede is daar vroegoggend 'n gesprek op 702 Talk Radio. Die vorige dag het iemand van 'n toerismevereniging in KwaZulu-Natal luisteraars hartlik genooi om in die provinsie te kom uitspan. Toe bel 'n inwoner van die gebied die radiostasie en vertel daar is soms dae lank nie water nie. Watter toeris sal willens en wetens gaan vakansie hou op 'n plek sonder lopende water?
Die volgende dag kry die oorspronklike spreker kans om repliek te lewer. 'n Mens kan amper oor die radiogolwe hoor hoe sy haar skouers ophaal. Haar argument? Dit gaan maar broekskeur in baie dele van Suid-Afrika. Moenie dat dit jou afsit nie; kom kuier gerus!
Dieselfde verlede week met die Gautengse regering se aankondiging dat die R50 of Delmas-pad dalk as Joost van der Westhuizen-rylaan herdoop kan word. Die probleem? 'n Groot deel van die pad is sedert 2019 onbegaanbaar weens 'n reusagtige sinkgat.